Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2011/013 DK/Flextronics από τη Δανία) /* COM/2012/0623 final */





ΑΙΤΙΟΛΟΓΙΚΗ ΕΚΘΕΣΗ Το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] προβλέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω ενός μηχανισμού ευελιξίας, στο πλαίσιο του μέγιστου ετήσιου ποσού των 500 εκατομμυρίων ευρώ πέραν των σχετικών κονδυλίων του δημοσιονομικού πλαισίου. Οι κανόνες που εφαρμόζονται στις συνεισφορές του ΕΤΠ καθορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2]. Στις 21 Δεκεμβρίου 2011, η Δανία υπέβαλε την αίτηση EGF/2011/013 DK/Flextronics για χρηματοδοτική συνεισφορά από το ΕΤΠ, κατόπιν απολύσεων στην επιχείρηση Flextronics International Denmark A/S (εφεξής «Flextronics Denmark ») στη Δανία. Μετά από ενδελεχή εξέταση της εν λόγω αίτησης, η Επιτροπή έκρινε, σύμφωνα με το άρθρο 10 του κανονισμού (ΕΚ) αριθ. 1927/2006, ότι πληρούνται οι όροι για τη χορήγηση χρηματοδοτικής συνεισφοράς στο πλαίσιο του εν λόγω κανονισμού. ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ Βασικά στοιχεία: || Αριθ. αναφοράς ΕΤΠ || EGF/2011/013 Κράτη μέλη || Δανία Άρθρο 2 || γ) Κύρια επιχείρηση || Flextronics International Denmark A/S Προμηθευτές και παραγωγοί επόμενου σταδίου || 0 Περίοδος αναφοράς || 1.7.2011 – 31.10.2011 Ημερομηνία έναρξης των εξατομικευμένων υπηρεσιών || 21.3.2012 Ημερομηνία υποβολής της αίτησης || 21.12.2011 Απολύσεις κατά τη διάρκεια της περιόδου αναφοράς || 216 Απολύσεις πριν και μετά την περίοδο αναφοράς || 87 Σύνολο επιλέξιμων απολυμένων εργαζομένων || 303 Απολυμένοι εργαζόμενοι που αναμένεται να συμμετάσχουν στα μέτρα || 153 Δαπάνες για τις εξατομικευμένες υπηρεσίες (σε ευρώ) || 1 972 381 Δαπάνες για τη χρήση του ΕΤΠ[3] (σε ευρώ) || 136 712 Δαπάνες για τη χρήση του ΕΤΠ (%) || 6,48 Συνολικός προϋπολογισμός (σε ευρώ) || 2 109 093 Συνεισφορά του ΕΤΠ (65 %) (σε ευρώ) || 1 370 910 1. Η αίτηση υποβλήθηκε στην Επιτροπή στις 21 Δεκεμβρίου 2011 και συμπληρώθηκε με επιπρόσθετα στοιχεία έως τις 23 Αυγούστου 2012. 2. Η αίτηση πληροί τους όρους για παρέμβαση του ΕΤΠ, που αναφέρονται στο άρθρο 2 στοιχείο α) του κανονισμού (ΕΚ) αριθ. 1927/2006, και υποβλήθηκε εντός της προβλεπόμενης στο άρθρο 5 αυτού του κανονισμού προθεσμίας των 10 εβδομάδων. Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης ή της παγκόσμιας χρηματοπιστωτικής και οικονομικής κρίσης 3. Η Δανία υποστηρίζει ότι οι απολύσεις στην Flextronics Denmark είναι άμεσο επακόλουθο των μεγάλων διαρθρωτικών αλλαγών στην παγκόσμια διάταξη του εμπορίου στον τομέα των υπηρεσιών τις οποίες παρέχει η Flextronics Denmark, δηλαδή, των υπηρεσιών σχεδιασμού και κατασκευής σε κατασκευαστές πρωτότυπου εξοπλισμού. 4. Η Flextronics International Denmark A/S (πλήρης επωνυμία της εταιρείας) ιδρύθηκε το 2004 ως τμήμα της Flextronics International Ltd., η οποία είχε καταχωρηθεί το 1990 στη Σιγκαπούρη και προήλθε από μια αρχικά αμερικανική επιχείρηση που ιδρύθηκε στο Silicon Valley το 1969. Η Flextronics το 2011 βαθμολογήθηκε από την CircuitsAssembly.com[4] ως η δεύτερη στον κόσμο εταιρεία παροχής υπηρεσιών κατασκευής ηλεκτρονικού εξοπλισμού (EMS) βάσει εσόδων. 5. Η Flextronics ακολούθησε και εκείνη την πρόσφατη τάση μετεγκατάστασης εγκαταστάσεων παραγωγής ηλεκτρονικού εξοπλισμού στην Ασία, εφόσον η διοίκηση της εταιρείας στη Σιγκαπούρη αποφάσισε να κλείσει την επιχείρηση στη Δανία και ταυτόχρονα να επεκταθεί εκτός της Ευρώπης. Το αναπτυξιακό πρόγραμμα της Flextronics International Ltd. εστιάζεται στη δημιουργία τεράστιων εγκαταστάσεων παραγωγής στη Νότια Αμερική και τη Νοτιοανατολική Ασία[5]. 6. Η Flextronics Denmark ήταν σημαντικός παραγωγός τυπωμένων πλακετών κυκλωμάτων (PCB) που αποτελούν εξαρτήματα ηλεκτρονικού εξοπλισμού κάθε είδους, όπως οι έξυπνες κάρτες, τα ηλεκτρονικά παιχνίδια, ψηφιακές φωτογραφικές μηχανές, κινητά τηλέφωνα, ηλεκτρονικοί υπολογιστής, κ.α. Με την εξωτερική ανάθεση αυτής της παραγωγής σε μια θυγατρική εταιρεία, την Multek, έναν από τους γνωστότερους προμηθευτές PCB παγκοσμίως, προσφέροντας στην ηλεκτρονική βιομηχανία ενιαίες λύσεις διασύνδεσης, η Flextronics International Ltd δεν είχε πλέον κανένα συμφέρον στην παραγωγή της Flextronics Denmark και της σχετικής ευρωπαϊκής αγοράς PCB. 7. Η σημερινή Multek, που ιδρύθηκε το 1978, απασχολεί περισσότερους από 12.000 εργαζομένους παγκοσμίως σε δέκα εγκαταστάσεις σε τέσσερις ηπείρους. Στην Ευρώπη έχουν απομείνει μόνο 420 μισθωτοί (Rigid PCB Manufacturing-Germany) και 370 στις ΗΠΑ, ενώ αναπτύσσονται με ταχύ ρυθμό οι εγκαταστάσεις στην Κίνα (με 10.900 εργαζόμενους), εξυπηρετώντας την ταχέως αναπτυσσόμενη βιομηχανία ηλεκτρονικών ειδών στη Νότια Ασία. 8. Η Ιαπωνία και η περιοχή Ασίας-Ειρηνικού αντιπροσωπεύουν συλλογικά το μεγαλύτερο μερίδιο της παγκόσμιας αγοράς PCB, όπως και η Ινδία και η Κίνα. Ένας βασικός λόγος για την αυξανόμενη σημασία αυτών των χωρών είναι η ταχεία ανάπτυξη της κατασκευής ηλεκτρονικών προϊόντων σε αυτές, κυρίως λόγω του κόστους της εργασίας και των πλεονεκτημάτων ως προς το κόστος παραγωγής[6]. 9. Υπό αυτές τις συνθήκες, και με τη συρρίκνωση των αγορών στην Ευρώπη για την παραγωγή ηλεκτρονικών γενικά και ειδικότερα PCB, η απόφαση για το κλείσιμο της Flextronics Denmark ελήφθη από την κεντρική διοίκηση της εταιρείας τον Αύγουστο του 2011. Αποδείξεις για τον αριθμό των απολύσεων και συμμόρφωση με τα κριτήρια του άρθρου 2 στοιχείο γ) 10. Η Δανία υπέβαλε την παρούσα αίτηση βάσει των κριτηρίων παρέμβασης που ορίζονται στο άρθρο 2 στοιχείο γ) του κανονισμού (ΕΚ) αριθ. 1927/2006, το οποίο επιτρέπει στα κράτη μέλη, σε έκτακτες περιστάσεις, δεόντως αιτιολογημένες από το εκάστοτε κράτος μέλος, να υποβάλλουν αίτηση χρηματοδότησης από το ΕΤΠ, ακόμη και αν δεν ικανοποιούνται πλήρως τα κριτήρια παρέμβασης που ορίζουν τα στοιχεία α) ή β), όταν οι απολύσεις έχουν σοβαρό αντίκτυπο στην απασχόληση και στην τοπική οικονομία. 11. Η αίτηση αναφέρει 216 απολύσεις στην Flextronics International Denmark A/S κατά την τετράμηνη περίοδο αναφοράς από την 1η Ιουλίου 2011 έως 31 Οκτωβρίου 2011 και επιπλέον 87 απολύσεις εκτός της περιόδου αναφοράς, που συνδέονται ωστόσο με την ίδια διαδικασία συλλογικών απολύσεων. Και οι 303 εν λόγω απολύσεις υπολογίστηκαν σύμφωνα με τις διατάξεις του άρθρου 2 παράγραφος 2 πρώτη περίπτωση του κανονισμού (EΚ) αριθ. 1927/2006. 12. Η Δανία υποστηρίζει ότι η αίτηση υποβάλλεται σε έκτακτες περιστάσεις και προβάλλει ως αιτίες για την αίτηση χρηματοδότησης από το ΕΤΠ τη σημασία του εργοδότη στην τοπική αγορά εργασίας, τη συνολική κατάσταση της αγοράς εργασίας στον Δήμο Skive καθώς και τις δημογραφικές τάσεις. Το κλείσιμο της Flextronics Denmark συνέβη μετά το κλείσιμο ή τη μετεγκατάσταση αρκετών άλλων σημαντικών εργοδοτών στην εν λόγω περιοχή, όπως οι Metallic, Nørhaven, Jamo, Royal Greenland, Bodisen και Danish Crown. Οι δανικές αρχές επιβεβαιώνουν ότι, όταν έκλεισε, η Flextronics Denmark ήταν ο σημαντικότερος βιομηχανικός εργοδότης στον Δήμο. 13. Οι δανικές αρχές προβάλλουν επίσης τις έκτακτες περιστάσεις αυτής της υπόθεσης και με βάση το γεγονός ότι ο Δήμος Skive ανήκει στην περιφέρεια Midtjylland που υπέστη τις αρνητικές επιπτώσεις της παγκοσμιοποίησης την τελευταία διετία και εξαιτίας των οποίων ζητήθηκε ενίσχυση από το ΕΤΠ τόσο το 2010 όσο και το 2012 (EGF/2010/017 και EGF/2012/003). Και στις δύο περιπτώσεις, οι απολύσεις έγιναν στον όμιλο Vestas, όπου απολύθηκαν 813 εργαζόμενοι μεταξύ του Ιουνίου 2009 και του Μαρτίου 2010 και άλλοι 569 το 2012. Εκτός από τους εργαζομένους από τον Δήμο Varde (περιφέρεια της Νότιας Δανίας) όλοι οι άλλοι απολυμένοι εργαζόμενοι προέρχονταν από την περιφέρεια Midtjylland στην οποία ανήκει ο Δήμος Skive. Το γεγονός αυτό περιορίζει ακόμα περισσότερο τις ευκαιρίες στην αγορά εργασίας για τους απολυμένους της Flextronics. 14. Πέρα από τις περιορισμένες ευκαιρίες στην αγορά εργασίας στον Δήμο Skive, σημειώθηκε μια σαφέστερα αρνητική τάση στα ποσοστά ανεργίας σε σύγκριση με την περιφέρεια Midtjylland και την περιοχή Vestjylland συνολικά. Η πλήρης ανεργία ήταν 5,6% στο Skive τον Νοέμβριο του 2011 και αυξήθηκε σε 7% τον Μάρτιο του 2012, ενώ τα αντίστοιχα ποσοστά για το Midtjylland ήταν 5,2% το Νοέμβριο του 2011 και 6% τον Μάρτιο του 2012 (5% και 6% για την περιοχή Vestjylland κατά την ίδια περίοδο αναφοράς). 15. Οι θέσεις εργασίας στη βιομηχανία μειώθηκαν κατά 35% στον Δήμο Skive κατά την περίοδο 2006 – 2011. Την περίοδο 2008 – 2010, οι απώλειες θέσεων απασχόλησης ήταν πολύ μεγαλύτερες (7,5%) σε σύγκριση με την υπόλοιπη Δανία γενικά (4%) και ειδικότερα με την περιφέρεια Midtjylland (4,5%). 16. Ο Δήμος Skive χαρακτηρίζεται από υψηλά ποσοστά ανειδίκευτων εργαζομένων (20,1%) σε σύγκριση με την υπόλοιπη Δανία (18,1%). Χαρακτηριστικό είναι επίσης το υψηλότερο ποσοστό (35,5%) εργαζομένων που είναι απόφοιτοι μόνο της πρωτοβάθμιας εκπαίδευσης· το αντίστοιχο ποσοστό για τη Δανία συνολικά είναι 29,3%. 17. Οι δείκτες της αγοράς εργασίας για το 2010 δείχνουν ότι το 2,2% του πληθυσμού του εν λόγω Δήμου ήταν άνεργοι, το 3% ήταν προσωρινά εκτός αγοράς εργασίας, ενώ το 20% εργάζονταν ως ανειδίκευτοι και μόνον το 4,6% ως εργαζόμενοι με υψηλό βαθμό ειδίκευσης. Οι απολύσεις από την Flextronics Denmark επιδεινώνουν ακόμη περισσότερο την αγορά εργασία στο Skive, ιδίως όσον αφορά τους εργαζομένους με χαμηλό βαθμό ειδίκευσης. 18. Οι δανικές αρχές αναφέρουν επίσης τη σημαντική επιδείνωση της δημογραφικής διάρθρωσης που παρατηρείται από το 2006 όταν άρχισε να μειώνεται η απασχόληση στον τομέα της μεταποίησης, εφόσον οι νεότεροι και καλύτερα εκπαιδευμένοι εργαζόμενοι εγκατέλειπαν τον Δήμο, σε αναζήτηση εργασίας αλλού. Δεδομένων αυτών των περιστάσεων, οι δανικές αρχές θεωρούν ότι η μελλοντική ανάπτυξη της αγοράς εργασίας αντιμετωπίζει εξαιρετικά μεγάλες απειλές και, για τον λόγο αυτό, επιθυμούν να αναβαθμίσουν τις δεξιότητες των απολυμένων της Flextronics, για να παράσχουν σε αυτούς κατάλληλες ευκαιρίες απασχόλησης εντός του Δήμου Skive. 19. Σε τέτοιες περιπτώσεις μπορεί να θεωρηθεί ότι οι απολύσεις έχουν σοβαρό αρνητικό αντίκτυπο στην περιγραφόμενη περιφερειακή και τοπική οικονομία. Αιτιολόγηση του απρόβλεπτου χαρακτήρα αυτών των απολύσεων 20. Οι δανικές αρχές υποστηρίζουν ότι οι απολύσεις ήταν απρόβλεπτες, καθώς η Flextronics Denmark A/S παρουσίαζε εξαιρετικά ικανοποιητική ανάπτυξη την περίοδο 2004 έως 2011. Το 2010, η εταιρεία απασχολούσε 420 εργαζόμενους και ήταν ο μεγαλύτερος βιομηχανικός εργοδότης στον Δήμο Skive. Στους ετήσιους λογαριασμούς της για το 2010, Flextronics Denmark κατέγραψε πλεόνασμα 11,2 million DKK (περίπου 1,5 εκατ. ευρώ). 21. Δεδομένων των άριστων οικονομικών αποτελεσμάτων, ήταν εντελώς απρόβλεπτο το ότι θα άρχιζε η διοίκηση της εταιρείας στο Skive να απολύει εργαζόμενους στις αρχές του 2011, όταν έπαψε πλέον να την ενδιαφέρει η δανική αγορά. Μολονότι ο Διευθύνων Σύμβουλός της προσπάθησε να διασώσει την εταιρεία με νέα στρατηγική και διαφοροποίηση της παραγωγής, τον Αύγουστο του 2011, η Flextronics Int. Ltd αποφάσισε να κλείσει το εργοστάσιο στο Skive. Προσδιορισμός των επιχειρήσεων που προβαίνουν σε απολύσεις και των εργαζόμενων τους οποίους αφορά η συνδρομή 22. Η αίτηση αφορά 303 απολύσεις στην επιχείρηση Flextronics Denmark. Οι 153 απολυμένοι εκτιμάται ότι θα συμμετάσχουν στα μέτρα. 23. Η κατανομή των εργαζομένων που δικαιούνται υποστήριξη έχει ως εξής: Κατηγορία || Αριθμός || Ποσοστό Άνδρες || 72 || 47,06 Γυναίκες || 81 || 52,94 Πολίτες ΕΕ || 150 || 98,04 Μη υπήκοοι της ΕΕ || 3 || 1,96 Ηλικίας 15-24 ετών || 5 || 3,27 Ηλικίας 25-54 ετών || 118 || 77,12 Ηλικίας 55-64 ετών || 30 || 19,61 Άνω των 64 ετών || 0 || 0,00 24. Οι επτά από τους δικαιούχους εργαζόμενους έχουν μακροχρόνιο πρόβλημα υγείας ή αναπηρία. 25. Από πλευράς επαγγελματικών κατηγοριών, η κατανομή έχει ως εξής: Κατηγορία || Αριθμός || Ποσοστό Διευθυντικά στελέχη || 3 || 1,96 Επαγγελματίες || 3 || 1,96 Τεχνικοί και συναφείς επαγγελματίες || 20 || 13,07 Υπάλληλοι γραφείου || 6 || 3,92 Τεχνίτες και εργαζόμενοι σε συναφή επαγγέλματα || 10 || 6,54 Χειριστές εγκαταστάσεων και μηχανών || 110 || 71,89 Ανειδίκευτοι εργαζόμενοι || 1 || 0,65 26. Σύμφωνα με το άρθρο 7 του κανονισμού (ΕΚ) 1927/2006, η Δανία επιβεβαίωσε ότι εφαρμόζει πολιτική ισότητας μεταξύ γυναικών και ανδρών καθώς και την αρχή της μη διακριτικής μεταχείρισης και ότι θα εξακολουθήσει να τις εφαρμόζει κατά τα διάφορα στάδια παρέμβασης του ΕΤΠ, και ιδίως όσον αφορά την πρόσβαση σε αυτό. Περιγραφή της εξεταζόμενης περιοχής και των αρχών και ενδιαφερόμενων φορέων της 27. Ο Δήμος Skive βρίσκεται σε αγροτική περιοχή στο βορειοδυτικό τμήμα της περιφέρειας Midtjylland. Ο πληθυσμός μειώνεται σταδιακά κατά τα τελευταία χρόνια και αριθμούσε σε 47 928 κατοίκους το 2011. Ο Δήμος έχει έκταση 690,7 km2 με πληθυσμιακή πυκνότητα 69,5 κατοίκων ανά τετραγωνικό χιλιόμετρο. Μολονότι ο Skive βρίσκεται σε μια απομακρυσμένη αγροτική περιοχή της Δανίας, η βιομηχανία κατείχε σημαντική θέση, εφόσον τρεις στους δέκα εργαζόμενους του ιδιωτικού τομέα απασχολούνται στη βιομηχανία. Αλλά από το 2006 και μετά, μεγάλες επιχειρήσεις εγκατέλειψαν τον Δήμο Skive και απωλέσθηκαν περίπου 2000 θέσεις εργασίας στη βιομηχανία κατά το διάστημα 2008 έως 2010, η απώλεια ορισμένων από τις οποίες οφείλεται στην παγκοσμιοποίηση. Τον Ιούνιο του 2011, το 12% των μελών των 3F (συνδικαλιστική οργάνωση που εκπροσωπεί τους εργαζομένους χαμηλής ειδίκευσης) ήταν άνεργοι. Ανάλυση των μελλοντικών αναγκών σε δεξιότητες στην περιφέρεια Midtjylland έως το 2020 εντόπισε νέους τομείς ανάπτυξης: ενέργεια και περιβάλλον, ΤΠΕ ιατρικής / υγείας, τουρισμός, και παραγωγή τροφίμων[7]. 28. Το 2007, η Δανία εφάρμοσε συνολική μεταρρύθμιση της τοπικής και περιφερειακής διακυβέρνησης, με αύξηση των αρμοδιοτήτων των δημοτικών αρχών, οι οποίες έχουν νέες ειδικές αρμοδιότητες στον τομέα της απασχόλησης. Έχουν δημιουργηθεί κέντρα απασχόλησης σε δημοτικό επίπεδο για να αποκτήσουν οι πολίτες και οι επιχειρήσεις κοινό σημείο πρόσβασης στη δημόσια προσπάθεια για απασχόληση. Επιπλέον, σε τοπικό, περιφερειακό και εθνικό επίπεδο έχουν συσταθεί συμβούλια απασχόλησης που εκπροσωπούν τα ενδιαφερόμενα μέρη στην αγορά εργασίας. 29. Για τους σκοπούς της παρούσας αίτησης, ο κύριος φορέας είναι ο Δήμος Skive. Οι άλλοι ενδιαφερόμενοι αναφέρονται αναλυτικότερα στο σημείο 37 κατωτέρω. Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό ή εθνικό επίπεδο 30. Η Flextronics Denmark ήταν ο μεγαλύτερος πάροχος απασχόλησης στον Δήμο για θέσεις που απαιτούν τόσο υψηλά προσόντα όσο και ανειδίκευτη εργασία. Το κλείσιμο της Flextronics ακολούθησε το κλείσιμο αρκετών άλλων σημαντικών εργοδοτών στην εν λόγω περιοχή, όπως οι Metallic, Nørhaven, Jamo, Royal Greenland, Bodisen και Danish Crown, οι οποίες είτε έκλεισαν είτε μεταφέρθηκαν εκτός της περιοχής. 31. Μετά το κλείσιμο αυτών των επιχειρήσεων, οι εργαζόμενοι με υψηλότερο επίπεδο εκπαίδευσης μετακόμισαν σε άλλες βιομηχανικές περιοχές, ενώ υπήρξε τάση παραμονής στην περιοχή των εργαζομένων με χαμηλότερο επίπεδο εκπαίδευσης οι οποίοι παρέμειναν άνεργοι. Δεδομένου ότι περίπου 190 από τους απολυμένους της Flextronics Denmark έχουν χαμηλό βαθμό ειδίκευσης, το ποσοστό των ανειδίκευτων ανέργων στο δήμο είναι πιθανόν να αυξηθεί κατά δύο περίπου ποσοστιαίες μονάδες. 32. Οι αρμόδιες αρχές της περιοχής απασχόλησης Midjutland δημοσίευσαν τον Μάιο του 2012 έρευνα σχετικά με την κατάσταση της αγοράς εργασίας που αναφέρει με σαφήνεια ότι οι ανειδίκευτοι εργαζόμενοι, τόσο οι άνδρες όσο και οι γυναίκες, διατρέχουν υψηλότερο κίνδυνο μακροχρόνιας ανεργίας σε σύγκριση με άλλες ομάδες. Δεδομένου του υψηλού ποσοστού εργαζομένων με χαμηλό βαθμό ειδίκευσης στην Flextronics, οι εργαζόμενοι αυτοί διατρέχουν υψηλότερο κίνδυνο να παραμείνουν μακροχρόνια άνεργοι. 33. Όπως οι τοπικές αρχές έχουν εντοπίσει μια άμεση σύνδεση μεταξύ του επιπέδου εκπαίδευσης των απολυμένων εργαζομένων και της δημογραφικής κατάστασης στην κοινότητα, διείδαν τη δημιουργία ενός φαύλου κύκλου χαμηλού επιπέδου εκπαίδευσης → ανεργίας → επιδείνωση της δημογραφικής κατάστασης και προσπαθούν να τον αποτρέψουν μέσω της κινητοποίησης πόρων από το ΕΤΠ, συμπληρωματικά προς τις δικές τους προσπάθειες. Συντονισμένη δέσμη εξατομικευμένων υπηρεσιών προς χρηματοδότηση και κατανομή των εκτιμώμενων δαπανών, συμπεριλαμβανομένης της συμπληρωματικότητάς της προς ενέργειες που χρηματοδοτούνται από τα διαρθρωτικά ταμεία 34. Ο συνδυασμός όλων των ακόλουθων μέτρων που προτείνουν οι αρχές της Δανίας θα αποτελέσει μια συντονισμένη δέσμη εξατομικευμένων υπηρεσιών που αποσκοπεί στην επανένταξη των απολυμένων εργαζομένων στην αγορά εργασίας: – Αξιολόγηση των ήδη αποκτηθέντων προσόντων και ικανοτήτων ως μέσο επίσπευσης της πορείας για την απόκτηση (νέων) τυπικών προσόντων – ατομικά ή κατά ομάδες. Η εν λόγω αξιολόγηση αναμένεται να είναι ιδιαίτερα σημαντική για τους ανειδίκευτους εργαζομένους. – Δραστηριότητες κατάρτισης και εκπαίδευσης: – Για τους ανειδίκευτους εργαζόμενους προβλέπεται ένας συνδυασμός γενικής εκπαίδευσης ως μέσου για την απόκτηση πρόσβασης σε ή την ολοκλήρωση της επαγγελματικής εκπαίδευσης· εκπαίδευση δεξιοτήτων στη γραφή/ ανάγνωση και στην αριθμητική· επαγγελματική κατάρτιση σε τομείς με καλές προοπτικές απασχόλησης και επανεκπαίδευση/ περαιτέρω επαγγελματική κατάρτιση, δηλ. απόκτηση βασικών προσόντων σε νέους τομείς και των σχετικών πιστοποιητικών. – Για τους ειδικευμένους εργαζομένους (και για το προσωπικό γραφείων) προβλέπονται διάφοροι τύποι εκπαίδευσης /εκπαίδευσης ενηλίκων για να αναβαθμιστούν τα επαγγελματικά προσόντα των εργαζομένων εντός του ίδιου επαγγελματικού τομέα, π.χ. ειδικευμένοι τεχνίτες για να γίνουν τεχνικοί· εξειδικευμένα μαθήματα για απόκτηση πρόσθετων δεξιοτήτων ή πιστοποιητικών και νέα γενική ή επαγγελματική εκπαίδευση με σκοπό την αλλαγή επαγγέλματος ή τομέα. – Για τα διευθυντικά στελέχη, μηχανικούς και τεχνικούς, η δέσμη εξατομικευμένων μέτρων προβλέπει ειδικά μαθήματα για την απόκτηση πρόσθετων ή τυπικών προσόντων, όπως πιστοποιητικά για τη διαχείριση έργου και παρεμφερείς τομείς. Οι μακροπρόθεσμες προοπτικές απασχόλησης του κάθε εργαζόμενου λαμβάνονται υπόψη, ώστε οι δραστηριότητες κατάρτισης και εκπαίδευσης να επικεντρώνονται – μεταξύ άλλων – σε τομείς με δυναμικό ανάπτυξης που προσδιορίστηκαν από τις πρόσφατες αναλύσεις. – Η επιχειρηματικότητα στηρίζεται ιδιαίτερα από μια διαδικασία δύο σταδίων, η οποία πρέπει να υλοποιείται σε συνεργασία με τις τοπικές επιχειρήσεις και το τουριστικό κέντρο. Η διαδικασία αυτή θα ξεκινήσει με εισαγωγικά μαθήματα που θα αξιολογήσουν τις δυνατότητες του μελλοντικού επιχειρηματία. Μόνο εάν αυτό ολοκληρωθεί με επιτυχία, θα ακολουθήσει το δεύτερο στάδιο· αυτό θα περιλαμβάνει μια διαδικασία ανάπτυξης ενός επιχειρηματικού σχεδίου σε συνδυασμό με εξατομικευμένη παροχή συμβουλών, ενημερωτικές συνεδρίες και συναντήσεις με σχετικές ομάδες δικτύου. – Ατομική επανένταξη στην αγορά εργασίας: το μέτρο αυτό θα στοχεύει σε εργαζόμενους με επαγγελματικές ή διαχειριστικές ικανότητες που δεν μπόρεσαν να βρουν νέα θέση απασχόλησης σε εύλογο διάστημα μετά την αποχώρηση από την Flextronics. Η βασική ιδέα είναι να βοηθηθούν τα άτομα που ήδη διαθέτουν τα αναγκαία προσόντα, αλλά δεν έχουν κατορθώσει να βρουν νέα εργασία. Κάθε εργαζόμενος θα επικουρείται από επαγγελματία σύμβουλο για επανένταξη στην αγορά εργασίας, ο οποίος θα ενεργεί ως σύμβουλος και εταίρος για τον εργαζόμενο κατά την αναζήτηση απασχόλησης για κάποιο χρονικό διάστημα. Σκοπός είναι να βοηθηθούν οι εν λόγω εργαζόμενοι να επωφεληθούν στο μέγιστο βαθμό κατά την αναζήτηση απασχόλησης, το συντομότερο δυνατόν. – Ημερήσια αποζημίωση: θα καταβάλλεται καθημερινά σε όσους εργαζομένους συμμετέχουν ενεργά στα μέτρα του ΕΤΠ. Τα επιδόματα θα χορηγούνται για τη διάρκεια της ειδικής δραστηριότητας και θα αποτελούν αναπόσπαστο τμήμα των ενεργητικών μέτρων της αγοράς εργασίας που έχουν ως στόχο τη βελτίωση της απασχολησιμότητας των απολυμένων εργαζομένων σε μια πιο μακροπρόθεσμη προοπτική και επιδιώκουν την αναβάθμιση των δεξιοτήτων και των ικανοτήτων. 35. Οι δαπάνες για τη χρήση του ΕΤΠ, που περιλαμβάνονται στην αίτηση σύμφωνα με το άρθρο 3 του κανονισμού (EΚ) αριθ. 1927/2006, καλύπτουν προπαρασκευαστικά και διοικητικά μέτρα, δραστηριότητες διαχείρισης, ενημέρωσης και δημοσιότητας καθώς και δραστηριότητες αξιολόγησης και ελέγχου. Εκτός από φυλλάδια, ένα δικτυακό τόπο και γενικές δραστηριότητες πληροφόρησης, θα συγκεντρωθούν περιπτώσεις επιτυχούς έκβασης και θα παρουσιάζονται κατά καιρούς σε έντυπα μέσα και στο κοινό. Θα διοργανωθεί τελικό σεμινάριο με θέμα τις επιπτώσεις της στήριξης από το ΕΤΠ στην προκειμένη περίπτωση. Το ποσοστό των εκτελεστικών δαπανών, στο 6,48% των συνολικών δαπανών, είναι υψηλότερο από το σύνηθες, διότι πρόκειται για σχετικά μικρή υπόθεση. Παρόλα αυτά, ορισμένα από τα έξοδα σε απόλυτες τιμές προσεγγίζουν αυτά που απαιτούνται για τη διαχείριση μεγαλύτερων υποθέσεων. Οι δαπάνες αξιολόγησης περιλαμβάνουν τις υπηρεσίες εξωτερικού συμβούλου. 36. Οι εξατομικευμένες υπηρεσίες τις οποίες παρουσίασαν οι δανικές αρχές αποτελούν ενεργητικά μέτρα της αγοράς εργασίας, στο πλαίσιο των επιλέξιμων δράσεων που ορίζονται στο άρθρο 3 του κανονισμού (ΕΚ) αριθ. 1927/2006. Οι δανικές αρχές εκτιμούν ότι το συνολικό κόστος ανέρχεται σε 2.109.093 ευρώ, εκ των οποίων οι δαπάνες για τις εξατομικευμένες υπηρεσίες ανέρχονται σε 1.972.381 ευρώ και οι δαπάνες για τη χρήση του ΕΤΠ ανέρχονται σε 136.712 ευρώ (6,48 % του συνολικού ποσού). Η αιτηθείσα συνολική συνεισφορά από το ΕΤΠ είναι 1.370.910 ευρώ (65 % των συνολικών δαπανών). Δράσεις || Εκτιμώμενος αριθμός εργαζομένων για τους οποίους ζητείται ενίσχυση || Εκτιμώμενο κόστος ανά εργαζόμενο για τον οποίο ζητείται ενίσχυση (σε ευρώ) || Συνολικό κόστος (ΕΤΠ) και εθνική συγχρηματοδότηση (σε ευρώ) Εξατομικευμένες υπηρεσίες (άρθρο 3 παράγραφος 1 του κανονισμού (ΕΚ) αριθ. 1927/2006) Αξιολόγηση προσόντων και ικανοτήτων || 110 || 537 || 59 070 Γενική εκπαίδευση για ανειδίκευτους εργαζόμενους || 50 || 6 040 || 302 000 Επαγγελματική κατάρτιση για ανειδίκευτους εργαζόμενους || 60 || 8 054 || 483 240 Επαγγελματική κατάρτιση εξειδικευμένου εργατικού δυναμικού || 11 || 12 904 || 141 944 Τεχνικά μαθήματα για τους τεχνικούς || 20 || 10 738 || 214 760 Ειδικά μαθήματα για διευθυντικά στελέχη και μηχανικούς || 6 || 4 295 || 25 770 Μαθήματα προετοιμασίας μελλοντικών επιχειρηματιών || 20 || 1 342 || 26 840 Επιχειρηματικός σχεδιασμός και παροχή συμβουλών || 10 || 1 275 || 12 750 Ατομική επανένταξη στην αγορά εργασίας || 20 || 1 342 || 26 840 Ημερήσια αποζημίωση || 153 || 4 439 || 679 167 Υποσύνολο εξατομικευμένων υπηρεσιών || || 1 972 381 Δαπάνες για τη χρήση του ΕΤΠ [άρθρο 3 τρίτο εδάφιο του κανονισμού (ΕΚ) αριθ. 1927/2006] Προπαρασκευαστικές δραστηριότητες και διοίκηση || || 59 866 Διαχείριση || || 32 886 Ενημέρωση και δημοσιότητα || || 18 792 Αξιολόγηση || || 20 134 Δραστηριότητες ελέγχου || || 5 034 Υποσύνολο δαπανών για τη χρήση του ΕΤΠ || || 136 712 Σύνολο εκτιμώμενου κόστους || || 2 109 093 Συνεισφορά ΕΤΠ (65 % του συνολικού κόστους) || || 1 370 910 37. Η Δανία επιβεβαιώνει ότι τα ανωτέρω μέτρα είναι συμπληρωματικά προς τις χρηματοδοτούμενες από τα διαρθρωτικά ταμεία δράσεις και ότι έχουν τεθεί σε εφαρμογή οι αναγκαίοι μηχανισμοί για την αποφυγή διπλής χρηματοδότησης από ταμεία της ΕΕ. Ημερομηνία(-ες) κατά την(τις) οποία(-ες) άρχισε ή προβλέπεται να αρχίσει η παροχή εξατομικευμένων υπηρεσιών στους θιγόμενους εργαζομένους 38. Η Δανία άρχισε να παρέχει στους θιγόμενους εργαζομένους τις εξατομικευμένες υπηρεσίες που περιλαμβάνονται στην προταθείσα για συγχρηματοδότηση από το ΕΤΠ συντονισμένη δέσμη μέτρων στις 21 Μαρτίου 2012. Η ημερομηνία αυτή αποτελεί, συνεπώς, την έναρξη της περιόδου επιλεξιμότητας για κάθε βοήθεια την οποία θα μπορούσε να χορηγήσει το ΕΤΠ. Διαδικασίες για τη διαβούλευση με τους κοινωνικούς εταίρους 39. Μετά την ανακοίνωση του μελλοντικού κλεισίματος της Flextronics Denmark, το κέντρο απασχόλησης ανέλαβε την πρωτοβουλία για τη συγκρότηση μιας ειδικής ομάδας δράσης. Εκπρόσωποι της εταιρείας, οι εργαζόμενοι, το κέντρο απασχόλησης και η συνδικαλιστική οργάνωση F3 συνεδρίαζαν τακτικά και συντόνιζαν την σύνταξη της αίτησης με πρωτοβουλία της ειδικής ομάδας δράσης και του κέντρου απασχόλησης. Το κέντρο απασχόλησης είχε επίσης συνεχή διάλογο με τους κοινωνικούς εταίρους σχετικά με την ποιότητα και τη συνάφεια των προσφερόμενων υπηρεσιών. 40. Οι δανικές αρχές επιβεβαίωσαν ότι πληρούνται οι απαιτήσεις που καθορίζονται στην εθνική και ενωσιακή νομοθεσία όσον αφορά τις συλλογικές απολύσεις. Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας 41. Όσον αφορά τα κριτήρια που προβλέπονται στο άρθρο 6 του κανονισμού (ΕΚ) αριθ. 1927/2006, οι δανικές αρχές στην αίτησή τους: · επιβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων, · απέδειξαν ότι οι ενέργειες παρέχουν στήριξη σε μεμονωμένους εργαζομένους και δεν πρόκειται να χρησιμοποιηθούν για την αναδιάρθρωση εταιρειών ή τομέων· · επιβεβαίωσαν ότι οι επιλέξιμες ενέργειες που αναφέρονται ανωτέρω δεν επιχορηγούνται από άλλα χρηματοδοτικά μέσα της Ένωσης. Συστήματα διαχείρισης και ελέγχου 42. Η Δανία ενημέρωσε την Επιτροπή ότι η διαχείριση και ο έλεγχος των χρηματοδοτικών συνεισφορών θα ασκείται από τους ίδιους φορείς οι οποίοι διαχειρίζονται και ελέγχουν τις χρηματοδοτικές παρεμβάσεις του Ευρωπαϊκού Κοινωνικού Ταμείου (ΕΚΤ) στη Δανία. Χρηματοδότηση 43. Με βάση την αίτηση της Δανίας, η προτεινόμενη συνεισφορά του ΕΤΠ στη συντονισμένη δέσμη εξατομικευμένων υπηρεσιών (καθώς και στη δαπάνη για τη χρήση του ΕΤΠ) ανέρχεται σε 1.370.910 ευρώ, ποσό που αντιπροσωπεύει το 65 % του συνολικού κόστους. Η χρηματοδοτική βοήθεια που προτείνει η Επιτροπή στο πλαίσιο του Ταμείου βασίζεται στις πληροφορίες που έδωσε η Δανία. 44. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ βάσει του άρθρου 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την ανακατανομή πιστώσεων, η Επιτροπή προτείνει την κινητοποίηση του ΕΤΠ για το σύνολο του ανωτέρω ποσού το οποίο θα διατεθεί στο πλαίσιο του τομέα 1α του δημοσιονομικού πλαισίου. 45. Το προτεινόμενο ποσό χρηματοδοτικής συνεισφοράς θα αφήνει διαθέσιμο για χρηματοδότηση κατά τη διάρκεια των τελευταίων τεσσάρων μηνών του έτους ποσοστό άνω του 25 % του μέγιστου ετήσιου ποσού του ΕΤΠ, όπως επιβάλλει το άρθρο 12 παράγραφος 6 του κανονισμού (ΕΚ) αριθ. 1927/2006. 46. Με την υποβολή της παρούσας πρότασης κινητοποίησης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο μερών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο μέρη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο μέρος και την Επιτροπή σχετικά με τις προθέσεις του. Σε περίπτωση διαφωνίας ενός εκ των δύο μερών της αρμόδιας για τον προϋπολογισμό αρχής θα συγκληθεί επίσημη τριμερής σύσκεψη. 47. Η Επιτροπή υποβάλλει χωριστά αίτηση μεταφοράς για την εγγραφή στον προϋπολογισμό του 2012 ειδικών πιστώσεων ανάληψης υποχρεώσεων, όπως απαιτεί το σημείο 28 της διοργανικής συμφωνίας της 17ης Μαΐου 2006. Πηγή πιστώσεων πληρωμών 48. Το ποσό των πιστώσεων πληρωμών που είχε εγγραφεί αρχικά στη γραμμή του προϋπολογισμού 04 05 01 το 2012 θα αναλωθεί πλήρως μετά την έγκριση, από τα δύο μέρη της αρμόδιας για τον προϋπολογισμό αρχής, των προτάσεων που έχουν υποβληθεί για την κινητοποίηση του ΕΤΠ και είναι, συνεπώς, ανεπαρκές για να καλύψει το ποσό που απαιτείται για την παρούσα αίτηση. Θα ζητηθεί αύξηση των πιστώσεων πληρωμών για την γραμμή του προϋπολογισμού του ΕΤΠ είτε με μεταφορά, σε περίπτωση που μπορεί να προσδιοριστεί πηγή διαθέσιμων πιστώσεων, ή με διορθωτικό προϋπολογισμό. Οι πιστώσεις από αυτή τη γραμμή του προϋπολογισμού θα χρησιμοποιηθούν για την κάλυψη του ποσού των 1.370.910 ευρώ που απαιτούνται για την παρούσα αίτηση. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2011/013 DK/Flextronics από τη Δανία) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη διοργανική συμφωνία, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[8], και ιδίως το σημείο 28, Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[9], και ιδίως το άρθρο 12, παράγραφος 3, Έχοντας υπόψη την πρόταση της Ευρωπαϊκής Επιτροπής[10], Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται ως αποτέλεσμα των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης και να τους βοηθήσει να επανενταχθούν στην αγορά εργασίας. (2) Το πεδίο εφαρμογής του ΕΤΠ διευρύνθηκε για τις αιτήσεις που υποβλήθηκαν από την 1η Μαΐου 2009 έως τις 30 Δεκεμβρίου 2011, προκειμένου να περιληφθεί η στήριξη σε εργαζόμενους που απολύονται άμεσα εξαιτίας της παγκόσμιας χρηματοπιστωτικής και οικονομικής κρίσης. (3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ετήσιου ανώτατου ορίου των 500 εκατ. ευρώ. (4) Στις 21 Δεκεμβρίου 2011, η Δανία υπέβαλε αίτηση κινητοποίησης του ΕΤΠ λόγω απολύσεων στην εταιρεία Flextronics International Denmark A/S και τη συμπλήρωσε με πρόσθετες πληροφορίες κατά το διάστημα έως τις 23 Αυγούστου 2012. Η αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006. Η Επιτροπή προτείνει, συνεπώς, να διατεθεί ποσό 1 370 910 ευρώ. (5) Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλε η Δανία, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2012, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για τη χορήγηση ποσού 1 370 910 ευρώ σε πιστώσεις ανάληψης υποχρεώσεων και πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ C 139 της 14.6.2006, σ. 1. [2] ΕΕ L 406 της 30.12.2006, σ. 1. [3] Σύμφωνα με το τρίτο εδάφιο του άρθρου 3 του κανονισμού (ΕΚ) αριθ. 1927/2006. [4] http://www.circuitsassembly.com/cms/component/content/article/159/10901-ems-top-50 [5] http://investors.flextronics.com/phoenix.zhtml?c=98555&p=irol-irhome [6] http://www.electronics.ca [7] http://www.newinsight.dk/en/projekter/vis/projectName/analyse-af-virksomhedernes-kompetencebehov-i-holstebro-skive-struer-og-lemvig [8] ΕΕ C 139 της 14.6.2006, σ. 1. [9] ΕΕ L 406 της 30.12.2006, σ. 1. [10] ΕΕ C […], […], σ. […].